তাঁর চিঠিপত্রের মূল্য সম্পর্কে কবি নিজেই সচেতন ছিলেন। চিঠি পাঠানোর আগে কবির সচিব অনুলিপি করতেন। কবির নিজের হাতে-লেখা মূল চিঠি প্রাপককে পাঠানো হতো আর সচিবকৃত অনুলিপি সংরক্ষণ করা হতো। আমাদের ধারণা, ১৯১৩ সালে নোবেল পুরস্কার পাওয়ার পর থেকেই চিঠির অনুলিপি সযত্নে রক্ষেত হতো। কবিপুত্র রথীন্দ্রনাথ ঠাকুরের ১৯২১ থেকে ১৯৫১ পর্যন্ত বিশ্বভারতীর কর্মসচিবের (রেজিস্ট্রার?) কর্তব্যপালনের সময়ে চিঠিপত্রের অবিকল নকল সংরক্ষণের কাজ সুচারুরূপে পালিত হয়। পরে শিবনারায়ণ রায় রবীন্দ্রভবনের অধ্যক্ষ হয়ে আধুনিক পদ্ধতিতে শৃঙ্খলাবদ্ধভাবে চিঠিপত্র, ফটোগ্রাফ-নেগেটিভ ও অন্যান্য স্মারক সামগ্রীর ক্যাটালগ ও ফাইল তৈরি করেন।